題騕褭圖
作者：秦觀
朝代：宋

paragraphs: 雙瞳夾鏡權協月，尾鬣蕭森澤於髮。
鞍銜不施韁復脫，旁無馭者氣騰越。
地如砥平丘隴滅，天寒日暮抱饑渴。
驤首號鳴思一發，超軼絕塵入恍忽。
東門金鑄久銷歇，曹霸丹青亦云沒。
頼有龍眠戲揮筆，眼前時見千里骨。
玉臺閶闔相因依，嗟爾龍媒空自奇。
鸞旗日行三十里，焉用逐風追電爲。